CELEX: 52021PC0230
Language: ga
Date: 2021-05-10
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh laistigh den Chomhairle Comhlachais a bunaíodh leis an gComhaontú Eora-Mheánmhara an 22 Aibreán 2002 lena mbunaítear Comhlachas idir an Comhphobal Eorpach agus a Bhallstáit, de pháirt amháin, agus Daon-Phoblacht Dhaonlathach na hAilgéire, den pháirt eile

AN COIMISIÚN EORPACH
            An Bhruiséil,10.5.2021
            COM(2021) 230 final
            2021/0117(NLE)
            Togra le haghaidh
            CINNEADH ÓN gCOMHAIRLE 
            maidir leis an seasamh atá le glacadh thar ceann an Aontais Eorpaigh laistigh den Chomhairle Comhlachais a bunaíodh leis an gComhaontú Eora‑Mheánmhara an 22 Aibreán 2002 lena mbunaítear Comhlachas idir an Comhphobal Eorpach agus a Bhallstáit, de pháirt amháin, agus Daon‑Phoblacht Dhaonlathach na hAilgéire, den pháirt eile
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Baineann an togra seo leis an gCinneadh lena leagtar síos seasamh an Aontais atá le glacadh i gComhairle Comhlachais an Aontais agus na hAilgéire d’fhonn cinneadh a ghlacadh atá beartaithe díospóid idir na páirtithe sa Chomhaontú Comhlachais a réiteach.
            
            
               2.Comhthéacs an togra
            
            
               Baineann an togra leis an gComhaontú Eora‑Mheánmhara an 22 Aibreán 2002 lena mbunaítear Comhlachas idir an Comhphobal Eorpach agus a Bhallstáit, de pháirt amháin, agus Daon‑Phoblacht Dhaonlathach na hAilgéire, den pháirt eile (‘an Comhaontú Comhlachais’). Tháinig an Comhaontú i bhfeidhm an 1 Meán Fómhair 2005.
            
            
               Bunaítear an Chomhairle Comhlachais faoin gcéad fhomhír d’Airteagal 92 den Chomhaontú Comhlachais mar an comhlacht is airde maidir le bainistiú an Chomhaontaithe seo. Tá an Chomhairle Comhlachais freagrach as scrúdú a dhéanamh ar shaincheisteanna móra a eascraíonn as an gComhaontú Comhlachais agus aon saincheist comhleasa déthaobhach nó idirnáisiúnta eile.
            
            
               Chomh maith leis sin, foráiltear le hAirteagal 100(2) den Chomhaontú Comhlachais go bhféadfaidh an Chomhairle Comhlachais aon díospóid a chuirfidh páirtí faoina bráid de bhun Airteagal 100(1) den Chomhaontú Comhlachais a réiteach trí chinneadh a dhéanamh.
            
            
               Leis an gcinneadh atá beartaithe tá sé i gceist an díospóid a chuir an tAontas Eorpach faoi bhráid na Comhairle Comhlachais an 24 Meitheamh 2020 a réiteach.
            
            
               Táthar ag súil go nglacfar an cinneadh a luaithe is féidir trí nós imeachta i scríbhinn, tráth nach déanaí ná an chéad chruinniú eile den Chomhairle Comhlachais.
            
            
               Beidh an cinneadh atá beartaithe ina cheangal ar na páirtithe i gcomhréir leis an dara fomhír d’Airteagal 94 agus le hAirteagal 100(3) den Chomhaontú Comhlachais. 
            
            
               3.An seasamh atá le glacadh thar ceann an Aontais
            
            
               An 24 Meitheamh 2020, trí bhíthin nóta briathartha ón gCoimisiún Eorpach (Ard‑Stiúrthóireacht na Trádála), chuir an tAontas Eorpach díospóid maidir le léirmhíniú agus cur i bhfeidhm an Chomhaontaithe Comhlachais idir an tAontas Eorpach agus an Ailgéir faoi bhráid na Comhairle Comhlachais.
            
            
               Tháinig an díospóid atá i gceist chun tosaigh in 2015 nuair a thosaigh an Ailgéir ag tabhairt isteach sraith bacainní ar thrádáil dhéthaobhach leis an Aontas Eorpach. I mí na Bealtaine 2018, mar gheall ar na cúiseanna imní trádála a d’eascair as na bearta a forchuireadh, d’eisigh an Chomhairle Comhlachais dearbhú comhpháirteach inar iarradh ar na páirtithe teacht ar réitigh a luaithe ab fhéidir. Chuige sin, bunaíodh meitheal ardleibhéil in 2018 agus tháinig sí le chéile ceithre huaire.
            
            
               D’ainneoin idirghabhálacha leantacha ardleibhéil agus iarrachtaí polaitiúla spriocdhírithe ó thaobh an Aontais de, tá an díospóid fós gan réiteach. Ba ghá, dá bhrí sin, an t‑ábhar a chur faoi bhráid na Comhairle Comhlachais go foirmiúil chun an díospóid sin a réiteach i gcomhréir le hAirteagal 100 den Chomhaontú Comhlachais. 
            
            
               An díospóid maidir le cur i bhfeidhm agus léirmhíniú an Chomhaontaithe Comhlachais, baineann sí, go háirithe, leis na bearta arna bhforchur ag an Ailgéir a leagtar amach thíos.
            
            
               a)An 7 Eanáir 2018, ghlac an Ailgéir Foraithne Feidhmiúcháin Uimh. 18‑02, ina bhfuil toirmeasc ar roinnt táirgí a allmhairiú. Leasaíodh liosta na dtáirgí lena mbaineann roinnt uaireanta ina dhiaidh sin, an 27 Eanáir 2019 den uair is déanaí, de réir Fhoraithne Feidhmiúcháin Uimh. 19‑12, agus áirítear ann faoi láthair gluaisteáin agus feithiclí príobháideacha a aicmítear faoi cheannteidil taraife 87.01 go 87.05. Dealraíonn sé nach bhfuil an beart sin ag luí le hAirteagal 17 den Chomhaontú Comhlachais, ós rud é go bhforchuirtear leis srianta cainníochtúla nua ar allmhairiú earraí isteach san Ailgéir, nó bearta a bhfuil éifeacht choibhéiseach acu.
            
            
               b)An 11 Iúil 2018, ghlac an Ailgéir Dlí Uimh. 18‑13 maidir leis an dlí airgeadais forlíontach le haghaidh na bliana 2018, lenar tugadh isteach ‘dleacht choimirce bhreise shealadach’. An 25 Meán Fómhair 2018, ghlac an Ailgéir Foraithne Feidhmiúcháin Uimh. 18‑230 lena leagtar síos rialacha mionsonraithe maidir le liosta na n‑earraí atá faoi réir na dleachta coimirce breise sealadaí agus na rátaí comhfhreagracha a tharraingt suas agus a shocrú. Ar an mbonn sin, le hOrdú ón Aireacht Trádála an 26 Eanáir 2019, ordú a tháinig i bhfeidhm an 27 Eanáir 2019, leagadh síos liosta earraí a bhfuil dleacht choimirce bhreise shealadach maidir leis. An 8 Aibreán 2019, leasaíodh an liosta sin le hOrdú ón Aireacht. Is ionann an dleacht sin agus idir 30 % agus 200 % de luach na n‑earraí. Ar an iomlán, tá níos mó ná 992 líne taraife ar an liosta leasaithe, lena gcumhdaítear táirgí talmhaíochta, táirgí talmhaíochta próiseáilte agus cuid mhór earraí tomhaltais. Agus na bearta sin á nglacadh, is cosúil nach bhfuil an oibleagáid deireadh a chur de réir a chéile leis na dleachtanna custaim agus na muirir chustaim a bhfuil éifeacht choibhéiseach acu ar allmhairí táirgí de thionscnamh an Aontais Eorpaigh isteach san Ailgéir, oibleagáid a leagtar amach in Airteagal 9 den Chomhaontú Comhlachais á comhlíonadh ag an Ailgéir. Is cosúil freisin nach bhfuil na socruithe is infheidhme maidir le táirgí talmhaíochta, táirgí iascaigh agus táirgí talmhaíochta próiseáilte dá bhforáiltear in Airteagal 14 den Chomhaontú Comhlachais á gcomhlíonadh ag an Ailgéir. Ar deireadh, ós rud é go bhfuil dleachtanna custaim nua ar allmhairí nó muirir a bhfuil éifeacht choibhéiseach acu a thabhairt isteach, is cosúil nach bhfuil Airteagal 17 den Chomhaontú Comhlachais á chomhlíonadh ag an Ailgéir. 
            
            
               c)An 27 Nollaig 2017, ghlac an Ailgéir Dlí Uimh. 17‑11 maidir leis an dlí airgeadais le haghaidh na bliana 2018. Le hAirteagal 115 den dlí seo, méadaíodh na dleachtanna custaim is infheidhme maidir le 129 líne taraife lena gcumhdaítear, i measc nithe eile, comhpháirteanna teileachumarsáide, móideimí, cáblaí agus fearais leictreacha. Tháinig méadú ar na dleachtanna custaim ar tháirgí áirithe ó ráta tosaigh idir 0 % agus 5 % go ráta 30 %, agus i gcás táirgí áirithe eile ó ráta tosaigh 30 % go ráta 60 %. Is cosúil go bhfuil an beart sin ar na bearta sin nach bhfuil ag luí le hAirteagal 17 den Chomhaontú Comhlachais, ós rud é go bhfuil an Ailgéir ag cur dleachtanna custaim nua i bhfeidhm ar allmhairiú na dtáirgí sin agus an beart sin á ghlacadh.
            
            
               d)In 2015, bhunaigh an Ailgéir córas chun ceadúnais allmhairiúcháin nó onnmhairiúcháin a dheonú faoi Dhlí Uimh. 15‑15 an 15 Iúil 2015 maidir leis na rialacha ginearálta is infheidhme maidir le hallmhairiú agus onnmhairiú earraí, agus le Foraithne Feidhmiúcháin Uimh. 15‑306 an 6 Nollaig 2016 lena leagtar síos na téarmaí agus na coinníollacha chun scéimeanna ceadúnúcháin maidir le hallmhairiú agus onnmhairiú a chur i bhfeidhm maidir le táirgí agus earraí. Baineann na scéimeanna ceadúnúcháin sin le ceadúnais uathoibríocha agus le ceadúnais neamh‑uathoibríocha agus tugtar de chumhacht don Rialtas a éileamh go ndeonófar ceadúnais allmhairiúcháin trí chlárú ar liostaí riaracháin na hAireachta Trádála. Dealraíonn sé go bhfuil an beart seo ar na bearta sin nach bhfuil ag luí le hAirteagal 17 den Chomhaontú Comhlachais, ós rud é go bhforáiltear leis bunús dlí le haghaidh srianta cainníochtúla nua, nó bearta a bhfuil éifeacht choibhéiseach acu.
            
         
         
            
               e)An 30 Meán Fómhair 2019, d’fhoilsigh Cumann Banc agus Institiúidí Airgeadais na hAilgéire (ABEF) Ciorclán Uimh. 479/DG/2019 ina dtagraítear do litir Uimh. 189/CC/MF/2019 ó Cheann foirne na hAireachta Airgeadais, dar dáta an 29 Meán Fómhair 2019, lenar forchuireadh bearta sriantacha nua i gcoinne allmhairiú fón póca agus fearas leictreach tí, agus ina bhfuil trí ghné. Ar an gcéad dul síos, maidir le hallmhairí a íoc, ní mór tréimhse iarchurtha éigeantach naoi mí a urramú. Ar an dara dul síos, ní mór d’oibreoirí tosaíocht a thabhairt d’úsáid na n‑acmhainneachtaí náisiúnta iompair muirí aon uair is féidir an rogha sin a dhéanamh. Ar an tríú dul síos, ní údaraítear allmhairí ach amháin faoi chonarthaí ina mbaintear úsáid as an gclásal SAB Incoterms, a mhéid is féidir. Ón 31 Nollaig 2019, leathnaíodh an oibleagáid an clásal SAB Incoterms a úsáid sa chaoi go gcumhdaítear allmhairiú gach táirge. An 25 agus an 26 Nollaig 2019, foilsíodh dhá chiorclán eile, Uimh. 643/DG/2019 agus Uimh. 645/DG/2019, ina raibh faisnéis bhreise faoi conas an oibleagáid maidir le hiompróirí muirí náisiúnta agus an clásal SAB a úsáid a chur i bhfeidhm. Na bearta sin, go háirithe na bearta maidir leis na coinníollacha íocaíochta agus an clásal SAB, dealraíonn sé go bhfuil siad i measc na mbeart nach bhfuil ag luí le hAirteagal 17 den Chomhaontú Comhlachais, ós rud é gur dócha go mbeidh siad ina srianta cainníochtúla nua ar allmhairiú táirgí chuig an Ailgéir nó beart ag bhfuil éifeacht choibhéiseach aige. Is cosúil freisin nach bhfuil na bearta sin ag luí le hAirteagail 30, 32 agus 34 den Chomhaontú Comhlachais, mar go bhfuil an chuma air go bhfuil na gealltanais a thug an Ailgéir maidir le próiseáil sheirbhísí agus sholáthraithe seirbhísí an Aontais Eorpaigh á sárú acu. Ina theannta sin, maidir le hiompar muirí agus, go háirithe, tríd an oibleagáid maidir le hiompróirí muirí náisiúnta a úsáid a fhorchur, is cosúil nach bhfuil prionsabal na saor‑rochtana ar mhargaí idirnáisiúnta agus ar thrácht idirnáisiúnta ar bhonn tráchtála á urramú ag an Ailgéir agus go bhfuil bearta á gcur i bhfeidhm aici a bhfuil an chuma orthu gur srianta faoi cheilt iad nó go bhfuil éifeachtaí idirdhealaitheacha acu ar an tsaoirse seirbhísí a sholáthar in iompar muirí idirnáisiúnta. Ina theannta sin, trí thréimhse iarchurtha naoi mí a fhorchur le haghaidh íocaíochtaí, is cosúil nach bhfuil Airteagal 38 den Chomhaontú Comhlachais á chomhlíonadh ag an Ailgéir ach oiread.
            
            
               De thoradh na mbeart sriantach thuasluaite arna gcur i bhfeidhm ag an Ailgéir, tá laghdú suntasach tagtha ar an trádáil idir an Ailgéir agus an tAontas Eorpach i ndáil leis na hearraí agus na seirbhísí atá i gceist.
            
            
               Tar éis an tarchuir chuig an gComhairle Comhlachais, reáchtáladh comhairliúcháin an 29 Meán Fómhair 2020 agus an 7 Nollaig 2020. Le linn na gcomhairliúchán sin, chuir na páirtithe tús leis an bplé ar dhréachtchinneadh ón gComhairle Comhlachais.
            
            
               Ag an 7ú cruinniú den Fhochoiste um thionsclaíocht, trádáil agus infheistíocht an 28 Deireadh Fómhair 2020, agus ag an gcruinniú neamhfhoirmiúil a bhí ag comhaltaí na Comhairle Comhlachais, dhearbhaigh an tAontas Eorpach agus an Ailgéir go raibh cuspóir comhchoiteann acu an díospóid seo a réiteach trí chinneadh ón gComhairle Comhlachais.
            
            
               Ní mór a chur san áireamh sa chinneadh sin nach bhfuil scéimeanna ceadúnúcháin uathoibríocha nó neamh‑uathoibríocha glactha ag an Ailgéir ar bhonn a reachtaíochta inmheánaí, de réir an dearbhaithe uaithi ag an gcruinniú an 29 Meán Fómhair 2020, chun táirgí a allmhairiú nó a onnmhairiú.
            
            
               Ina theannta sin, ag an gcruinniú a tionóladh an 7 Nollaig 2020, chuir an Ailgéir in iúl go raibh sé ar intinn aici deireadh a chur leis na srianta ar allmhairí gluaisteán ón 1 Eanáir 2021.
            
            
               Ní mór léirmhíniú coiteann an dá pháirtí maidir le comhréireacht na mbeart a ghlac an Ailgéir a bheith sa chinneadh ón gComhairle Comhlachais, bearta atá ina n‑ábhar sa díospóid maidir le forálacha an Chomhaontaithe Comhlachais, agus na gníomhaíochtaí atá le déanamh ag an Ailgéir a léiriú. I ndáil leis sin, ní mór an idirthréimhse a thabharfar don Ailgéir agus na nósanna imeachta atá le cur i bhfeidhm i gcás nach gcomhlíonfaidh sí an cinneadh a shainiú.
            
            
               Ba cheart a thabhairt faoi deara nár thíolaic an Ailgéir a barúlacha fós maidir leis an dréachtchinneadh ón gComhairle Comhlachais, dréachtchinneadh atá i gceangal leis an togra le haghaidh cinneadh ón gComhairle. Dá bhrí sin, is dócha go mbeidh téacs an dréachta faoi réir leasuithe móra le linn na caibidlíochta a bheidh ann amach anseo.
            
            
               4.Bunús dlí
            
            
               4.1.Bunús dlí don nós imeachta
            
            
               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’
            
            
               Is comhlacht í an Chomhairle Comhlachais a bunaíodh le comhaontú, an Comhaontú Comhlachais sa chás seo.
            
            
               An gníomh a iarrtar ar an gComhairle Comhlachais a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ina cheangal ar na páirtithe faoin dlí idirnáisiúnta i gcomhréir leis an dara fomhír d’Airteagal 94 agus le hAirteagal 100(3) den Chomhaontú Comhlachais. 
            
            
               Leis an ngníomh atá beartaithe, ní dhéantar creat institiúideach an Chomhaontaithe a fhorlíonadh ná a leasú.
            
            
               Dá bhrí sin, is é Airteagal 218(9) CFAE an bunús dlí don nós imeachta le haghaidh an Chinnidh atá beartaithe.
            
            
               4.2.Bunús dlí substainteach
            
            
               An bunús dlí substainteach le haghaidh Cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe, gníomh a bhfuiltear ag glacadh seasamh thar ceann an Aontais ina leith. 
            
            
               Baineann príomhchuspóir agus príomhábhar an ghnímh atá beartaithe leis an gcomhbheartas tráchtála.
            
            
               Dá bhrí sin, is í an chéad fhomhír d'Airteagal 207(4) de CFAE bunús substainteach dlí an chinnidh atá beartaithe.
            
            
               4.3.Conclúid
            
         
         
            
               Is í an chéad fhomhír d'Airteagal 207(4) ba cheart a bheith ina bunús dlí le haghaidh cinneadh atá beartaithe, i gcomhar le hAirteagal 218(9) CFAE.
            
            
               5.FOILSIÚ AN GHNÍMH ATÁ BEARTAITHE
            
            
               Ós rud é, i gcás na hAilgéire, go dtabharfar isteach le gníomh na Comhairle Comhlachais maoluithe idirthréimhseacha breise maidir leis na hoibleagáidí a bhunaítear faoin gComhaontú Comhlachais, is iomchuí é a fhoilsiú in Iris Oifigiúil an Aontais Eorpaigh tar éis a ghlactha.
            
            
               2021/0117 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh laistigh den Chomhairle Comhlachais a bunaíodh leis an gComhaontú Eora‑Mheánmhara an 22 Aibreán 2002 lena mbunaítear Comhlachas idir an Comhphobal Eorpach agus a Bhallstáit, de pháirt amháin, agus Daon‑Phoblacht Dhaonlathach na hAilgéire, den pháirt eile
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d'Airteagal 207(4) de, i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)Comhaontú Eora‑Mheánmhara an 22 Aibreán 2002 lena mbunaítear Comhlachas idir an Comhphobal Eorpach agus a Bhallstáit de pháirt amháin, agus Daon‑Phoblacht Dhaonlathach na hAilgéire, den pháirt eile (‘an Comhaontú’), thug an tAontas i gcrích é le Cinneadh 2005/690/CE ón gComhairle
                  1
                an 18 Iúil 2005 agus tháinig sé i bhfeidhm an 1 Meán Fómhair 2005. 
            
            
               (2)Bunaítear an Chomhairle Comhlachais le hAirteagal 92(1) den Chomhaontú Comhlachais.
            
            
               (3)De bhun Airteagal 100(2) den Chomhaontú, féadfaidh an Chomhairle Comhlachais cinneadh a ghlacadh d’fhonn díospóid a chuirfidh páirtí sa chomhaontú faoina bráid a réiteach.
            
            
               (4)An 24 Meitheamh 2020, trí bhíthin nóta briathartha, chuir an tAontas Eorpach díospóid faoi bhráid na Comhairle Comhlachais maidir le léirmhíniú agus cur i bhfeidhm an Chomhaontaithe.
            
            
               (5)Baineann an díospóid le roinnt bearta trádála atá á gcur i bhfeidhm ag an Ailgéir ó 2015 i leith, go háirithe, toirmeasc ar ghluaisteáin a allmhairiú, dleachtanna coimirce breise sealadacha is infheidhme maidir le 992 líne taraife a ghlacadh, dleachtanna custaim breise is infheidhme maidir le 129 líne taraife a ghlacadh, córas a thabhairt isteach chun ceadúnais allmhairiúcháin nó onnmhairiúcháin a dheonú, tréimhse iarchurtha éigeantach naoi mí a leagan síos le haghaidh allmhairí a íoc agus treoracha eile a bhaineann leis na clásail chonarthacha atá le cur i bhfeidhm maidir le hallmhairí.
            
            
               (6)Le linn chomhairliúcháin an 29 Meán Fómhair 2020 agus an 7 Nollaig 2020, thosaigh na páirtithe ag obair ar dhréachtchinneadh ón gComhairle Comhlachais chun an díospóid atá i gceist a réiteach.
            
            
               (7)Is iomchuí an seasamh atá le glacadh thar ceann an Aontais sa Chomhairle Comhlachais a leagan síos ós rud é go mbeidh an dréachtchinneadh ina cheangal ar an Aontas,
            
            
               TAR ÉIS AN CINNEADH SEO A GHLACADH:
            
            
               Airteagal 1
            
         
         
            
               An seasamh atá le glacadh thar ceann an Aontais Eorpaigh laistigh den Chomhairle Comhlachais a bunaíodh leis an gcéad fhomhír d’Airteagal 92 de Chomhaontú Eora‑Mheánmhara an 22 Aibreán 2002 lena mbunaítear Comhlachas idir an Comhphobal Eorpach agus a Bhallstáit, de pháirt amháin, agus Daon‑Phoblacht Dhaonlathach na hAilgéire, den pháirt eile, tá sé bunaithe ar an dréachtghníomh atá i gceangal leis an gCinneadh seo.
            
            
               Airteagal 2
            
            
               Foilseoidh an Coimisiún Eorpach an Cinneadh ón gComhairle Comhlachais in Iris Oifigiúil an Aontais Eorpaigh tar éis a ghlactha.
            
            
               Airteagal 3
            
            
               Dírítear an Cinneadh seo ar an gCoimisiún.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        IO L 265, 10.10.2005, lch. 1.
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,10.5.2021
            COM(2021) 230 final
            IARSCRÍBHINN 
            a ghabhann leis an 
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh laistigh den Chomhairle Comhlachais a bunaíodh leis an gComhaontú Eora‑Mheánmhara an 22 Aibreán 2002 lena mbunaítear Comhlachas idir an Comhphobal Eorpach agus a Bhallstáit, de pháirt amháin, agus Daon‑Phoblacht Dhaonlathach na hAilgéire, den pháirt eile
            
               
         
         
            
               DRÉACHT
            
            
               CINNEADH UIMH. ... Ó CHOMHAIRLE COMHLACHAIS AN AONTAIS EORPAIGH AGUS NA hAILGÉIRE
            
            
               an XX …….. 2021
            
            
               maidir le réiteach díospóidí a bhaineann le cur i bhfeidhm agus léirmhíniú an Chomhaontaithe
            
            
               COMHAIRLE COMHLACHAIS AN AONTAIS EORPAIGH AGUS NA hAILGÉIRE,
            
            
               Ag féachaint don Chomhaontú Eora-Mheánmhara lena mbunaítear an Comhlachas idir an Comhphobal Eorpach agus a Bhallstáit, de pháirt amháin, agus Daon-Phoblacht Dhaonlathach na hAilgéire (an Comhaontú), den pháirt eile, agus go háirithe Airteagal 100(2) de,
            
            
               Ag féachaint do nóta briathartha (2020) 3283036 an 24 Meitheamh 2020 ón gCoimisiún Eorpach, trínar tharchur an tAontas Eorpach díospóid maidir le cur i bhfeidhm agus léirmhíniú an Chomhaontaithe i gcomhréir le hAirteagal 100(1) den Chomhaontú chuig an gComhairle Comhlachais,
            
            
               De bharr an mhéid seo a leanas: 
            
            
               (1)
                     Tháinig an Comhaontú i bhfeidhm an 1 Meán Fómhair 2005 agus ceanglaítear ar na páirtithe aon bheart ginearálta nó sonrach riachtanach a dhéanamh chun a gcuid oibleagáidí de bhun an Chomhaontaithe a chomhlíonadh.
            
            
               (2)
                     Ó 2015 i leith, tá bearta trádála á bhforchur ag an Ailgéir, go háirithe na bearta sin a bhfuil tuairisc orthu sna haithrisí seo a leanas, ar bearta iad atá ina mbacainní ar thrádáil dhéthaobhach idir na páirtithe agus atá contrártha leis an gComhaontú.
            
            
               (3)
                     An 7 Eanáir 2018, ghlac an Ailgéir Foraithne Feidhmiúcháin Uimh. 18-02, ina ndéantar foráil maidir le toirmeasc ar allmhairiú roinnt táirgí. Leasaíodh liosta na dtáirgí lena mbaineann roinnt uaireanta ina dhiaidh sin, an 27 Eanáir 2019 den uair is déanaí le Foraithne Feidhmiúcháin Uimh. 19-12, agus áirítear ann faoi láthair gluaisteáin agus feithiclí príobháideacha a aicmítear faoi cheannteidil taraife 87.01 go 87.05.
            
            
               (4)
                     An 11 Iúil 2018, ghlac an Ailgéir Dlí Uimh. 18-13 maidir leis an dlí forlíontach airgeadais le haghaidh 2018, lenar tugadh isteach dleacht chustaim bhreise dá ngairtear an ‘dleacht choimirce bhreise shealadach’, arna cur chun feidhme le Foraithne Feidhmiúcháin Uimh. 18-230 an 25 Meán Fómhair 2018 lena leagtar síos rialacha mionsonraithe maidir le liosta na n-earraí atá faoi réir na dleachta coimirce breise sealadaí agus na rátaí comhfhreagracha a tharraingt suas agus a bhunú, agus le hOrdú na hAireachta Trádála an 26 Eanáir 2019, a tháinig i bhfeidhm an 27 Eanáir 2019. Leasaíodh leis an Ordú ón Aireacht Trádála an 8 Aibreán 2019 an liosta earraí a bunaíodh ar an gcaoi sin a bhfuil feidhm ag dleacht choimirce bhreise shealadach maidir leis.
            
            
               (5)
                     Is ionann an dleacht choimirce bhreise agus idir 30 % agus 200 % de luach na n-earraí. Ar an iomlán, tá níos mó ná 992 líne taraife ar an liosta leasaithe, lena gcumhdaítear go príomha táirgí talmhaíochta, táirgí talmhaíochta próiseáilte agus cuid mhór earraí tomhaltais.
            
            
               (6)
                     An 27 Nollaig 2017, ghlac an Ailgéir Dlí Uimh. 17-11 maidir leis an dlí airgeadais le haghaidh 2018. Le hAirteagal 115 den dlí sin, méadaíodh na dleachtanna custaim is infheidhme maidir le 129 líne taraife lena gcumhdaítear, i measc nithe eile, comhpháirteanna teileachumarsáide, móideimí, cáblaí agus fearais leictreacha.
            
            
               (7)
                     Tháinig méadú ar na dleachtanna custaim ar tháirgí áirithe ó ráta tosaigh idir 0 % agus 5 % go ráta 30 %, agus i gcás táirgí áirithe eile ó ráta tosaigh 30 % go ráta 60 %.
            
            
               (8)
                     Bhunaigh an Ailgéir córas chun ceadúnais allmhairiúcháin nó onnmhairiúcháin a dheonú faoi Dhlí Uimh. 15-15 an 15 Iúil 2015 maidir leis na rialacha ginearálta is infheidhme maidir le hallmhairiú agus onnmhairiú earraí, agus le Foraithne Feidhmiúcháin Uimh. 15-306 an 6 Nollaig 2016 lena leagtar síos na téarmaí agus na coinníollacha chun scéimeanna ceadúnúcháin maidir le hallmhairiú agus onnmhairiú a chur i bhfeidhm maidir le táirgí agus earraí.
            
            
               (9)
                     Na scéimeanna ceadúnúcháin atá i gceist, baineann siad le ceadúnais uathoibríocha agus le ceadúnais neamh-uathoibríocha agus tugtar de chumhacht don Rialtas a éileamh go ndeonófar ceadúnais allmhairiúcháin trí chlárú ar liostaí riaracháin na hAireachta Trádála.
            
            
               (10)
                     An 30 Meán Fómhair 2019, d’fhoilsigh Cumann Banc agus Institiúidí Airgeadais na hAilgéire (ABEF) Ciorclán Uimh. 479/DG/2019 ina dtagraítear do litir Uimh. 189/CC/MF/2019 ó Cheann foirne na hAireachta Airgeadais, dar dáta an 29 Meán Fómhair 2019, lenar forchuireadh bearta sriantacha nua i gcoinne allmhairiú fón póca agus fearas leictreach tí, agus ina bhfuil na trí ghné seo a leanas:
            
            
               a) tréimhse iarchuir éigeantach naoi mí a fhorchur chun allmhairí a íoc;
            
         
         
            
               b) an treoir a thugtar d’oibreoirí eacnamaíocha tosaíocht a thabhairt d’úsáid na n-acmhainneachtaí náisiúnta iompair muirí aon uair is féidir an rogha sin a dhéanamh; agus
            
            
               c) an léiriú nach n-údarófar ach na hallmhairí sin faoi chonarthaí ina mbaintear úsáid, a mhéid is féidir, as an gclásal Incoterms SAB. Rinneadh an ceanglas a leathnú, ón 31 Nollaig 2019, sa chaoi go gcumhdaítear allmhairiú gach táirge.
            
            
               (11)
                     Ciorcláin Uimh. 643/DG/2019 agus Uimh. 645/DG/2019 a foilsíodh an 25 agus an 26 Nollaig 2019, bhí faisnéis bhreise iontu faoi conas an oibleagáid maidir le hiompróirí muirí náisiúnta agus an clásal SAB a úsáid a chur i bhfeidhm.
            
            
               (12)
                     Tugann an tAontas Eorpach dá aire tionchar diúltach na mbeart a fhorchuirtear ar thrádáil.
            
            
               (13)
                     I mí na Bealtaine 2018, d’eisigh an Chomhairle Comhlachais dearbhú comhpháirteach inar iarradh ar na páirtithe teacht ar réitigh a luaithe is féidir.
            
            
               (14)
                     Bunaíodh meitheal ardleibhéil in 2018 agus tháinig sí le chéile ceithre huaire. D’ainneoin idirghabhálacha leantacha ardleibhéil agus iarrachtaí polaitiúla spriocdhírithe, níor thángthas ar réiteach.
            
            
               (15)
                     Measann an tAontas Eorpach nach bhfuil na bearta thuas ag luí leis na cearta agus na hoibleagáidí a bunaíodh faoin gComhaontú, agus go háirithe Airteagail 9, 14, 17, 30, 32, 34 agus 38 den Chomhaontú.
            
            
               (16)
                     An 24 Meitheamh 2020, chuir an tAontas Eorpach díospóid faoi bhráid na Comhairle Comhlachais i gcomhréir le hAirteagal 100(1) den Chomhaontú agus thíolaic sé an fhaisnéis uile is gá chun scrúdú a dhéanamh ar an díospóid atá i gceist d’fhonn teacht ar réiteach a bheadh inghlactha ag an dá thaobh.
            
            
               (17)
                     Bhí comhairliúcháin ag na páirtithe an 29 Meán Fómhair 2020 agus an 7 Nollaig 2020.
            
            
               (18)
                     Tá sé ráite ag an Ailgéir go raibh gá lena bearta chun naíthionscail a chosaint mar chuid dá beartas maidir le héagsúlú eacnamaíoch, chun cosaintí a thabhairt isteach in earnálacha eacnamaíocha atá faoi bhrú ó allmhairí d’fhonn iomaíocht éagórach a sheachaint agus chun deacrachtaí tromchúiseacha a leigheas ó thaobh chomhardú na n-íocaíochtaí de.
            
            
               (19)
                     Measann an tAontas Eorpach nach gcomhlíontar na coinníollacha substaintiúla maidir le cur i bhfeidhm na maoluithe a leagtar síos in Airteagail 11 (naíthionscail), Airteagal 22 (dumpáil), Airteagal 24 (bearta cosanta) nó Airteagal 40 (comhardú íocaíochtaí) agus thairis sin nár urramaigh an Ailgéir na coinníollacha nós imeachta maidir leis na bearta sin a ghlacadh, amhail na réamhchomhairliúcháin idir na páirtithe agus, i gcásanna áirithe, an cinneadh ón gComhairle Comhlachais a ghlacadh.
            
            
               (20)
                     Tacaíonn na páirtithe le réiteach díospóidí trí bhíthin cinneadh,
            
            
               TAR ÉIS A CINNEADH MAR A LEANAS:
            
            
               Airteagal 1
            
            
               1.
                     Tá an léirmhíniú céanna ag na páirtithe, léirmhíniú a thugann le fios go bhfuil an toirmeasc ar allmhairiú gluaisteán agus feithiclí príobháideacha a aicmítear faoi cheannteidil taraife 87.01 go 87.05, toirmeasc atá forchurtha ag an Ailgéir, ina shrian cainníochtúil nua le hallmhairiú earraí nó le bearta agus a bhfuil éifeacht choibhéiseach aige nach bhfuil ag luí le hAirteagal 17 den Chomhaontú. Ní bheidh feidhm ag Airteagal 11 den Chomhaontú, lena gceadaítear do na páirtithe maoluithe a dheonú i bhfabhar naíthionscal, maidir leis na hoibleagáidí a leagtar amach in Airteagal 17 den Chomhaontú.
            
            
               2.
                     Gabhann an Ailgéir uirthi féin deireadh a chur leis an srian sin tráth nach déanaí ná [...].
            
            
               Airteagal 2
            
            
               1.
                     Tá an léirmhíniú céanna ag na páirtithe nach bhfuil forchur dleachtanna coimirce breise sealadacha ag an Ailgéir ag luí leis an oibleagáid deireadh a chur de réir a chéile le dleachtanna custaim agus muirir chustaim a bhfuil éifeacht choibhéiseach acu ar tháirgí tionsclaíocha de thionscnamh an Aontais Eorpaigh a allmhairiú isteach san Ailgéir, i gcomhréir le hAirteagal 9 den Chomhaontú Comhlachais, agus leis na socruithe is infheidhme maidir le táirgí talmhaíochta, táirgí iascaigh agus táirgí talmhaíochta próiseáilte dá bhforáiltear in Airteagal 14 den Chomhaontú. Thairis sin, is dleachtanna custaim nua ar allmhairí nó muirir ag a bhfuil éifeacht choibhéiseach acu iad dleachtanna coimirce breise sealadacha a bhfuil an toirmeasc a leagtar síos in Airteagal 17 den Chomhaontú dírithe orthu. 
            
            
               2.
                     Níor comhlíonadh na coinníollacha a leagadh síos maidir le cur i bhfeidhm na mbeart cosanta a leagtar síos in Airteagal 24 den Chomhaontú, ná cur i bhfeidhm na mbeart is gá chun aon deacracht thromchúiseach i leith comhardú íocaíochtaí a leigheas.
            
            
               3.
                     Gabhann an Ailgéir uirthi féin ráta na ndleachtanna coimirce breise sealadacha a laghdú go 50 % den ráta dlíthiúil tráth nach déanaí ná [...] agus na dleachtanna sin a dhíchur faoi [...] maidir le táirgí de thionscnamh an Aontais Eorpaigh.
            
         
         
            
               Airteagal 3
            
            
               1.
                     Tá an léirmhíniú céanna ag na páirtithe nach bhfuil an méadú ar dhleachtanna custaim is infheidhme maidir le 129 líne taraife le haghaidh comhpháirteanna teileachumarsáide, móideimí, cáblaí agus fearais leictreacha — tar éis méadú ó ráta tosaigh idir 0 % agus 5 % go dtí ráta 30 % a bheith déanta ar an dleacht i gcás táirgí áirithe agus, i gcás táirgí áirithe eile, ó ráta tosaigh 30 % go ráta 60 % — comhoiriúnach leis an laghdú ar dhleachtanna custaim a leagtar síos in Airteagal 9 den Chomhaontú, ná leis an toirmeasc ar iad a mhéadú mar a leagtar amach in Airteagal 17 den Chomhaontú. 
            
            
               2.
                     Níor comhlíonadh na coinníollacha a leagadh síos maidir le maolú i bhfabhar naíthionscal mar a leagtar síos in Airteagal 11 den Chomhaontú, maidir le cur i bhfeidhm bearta cosanta a leagtar síos in Airteagal 24 den Chomhaontú, nó maidir le bearta is gá chun aon mhórdheacracht i leith comhardú íocaíochtaí a leigheas.
            
            
               3.
                     Gabhann an Ailgéir uirthi féin deireadh a chur leis an méadú ar dhleachtanna custaim tráth nach déanaí ná [...] maidir le táirgí de thionscnamh an Aontais Eorpaigh.
            
            
               Airteagal 4
            
            
               Gabhann na páirtithe orthu féin, i gcomhréir le hAirteagal 17 den Chomhaontú, gan allmhairiú ná onnmhairiú táirgí de thionscnamh na bpáirtithe a chur faoi réir scéim ceadúnúcháin uathoibríoch nó scéim ceadúnúcháin neamh-uathoibrích, ach amháin ar bhonn maolú dá bhforáiltear sa Chomhaontú Comhlachais.
            
            
               Airteagal 5
            
            
               1.
                     Aithníonn na páirtithe go bhféadfaidh moltaí nach bhfuil sriantach ó thaobh an dlí de a bheith ina mbacainn, mar sin féin, ar thrádáil nach bhfuil ag luí leis na hoibleagáidí a bhunaítear faoin gComhaontú. Tá an léirmhíniú céanna ag na páirtithe nach bhfuil forchur tréimhse iarchurtha éigeantach naoi mí le haghaidh allmhairí a íoc, an treoir a thugtar d’oibreoirí eacnamaíocha chun tosaíocht a thabhairt d’úsáid na n-acmhainneachtaí iompair muirí náisiúnta aon uair is féidir rogha den sórt sin a dhéanamh, agus an léiriú nach n-údarófar ach na hallmhairí sin faoi chonarthaí ina mbaintear úsáid, a mhéid is féidir, as an gclásal SAB Incoterms, ag luí le hAirteagal 17, ná le hAirteagail 30, 32 agus 34 den Chomhaontú. 
            
            
               2.
                     Níor comhlíonadh na coinníollacha a leagtar síos in Airteagal 40 den Chomhaontú maidir le cur i bhfeidhm na mbeart is gá chun aon deacracht tromchúiseach i leith comhardú íocaíochtaí a leigheas.
            
            
               3.
                     Gabhann an Ailgéir uirthi féin na treoracha agus na moltaí dá dtagraítear i mír 1 a dhíothú tráth nach déanaí ná [...].
            
            
               Airteagal 6
            
            
               1.
                     Tabharfaidh an Ailgéir fógra don Choimisiún Eorpach, Ard-Stiúrthóireacht na Trádála, faoi na bearta a dhéanfar chun oibleagáidí an Chomhaontaithe Comhlachais a leagtar síos in Airteagail 1(2), 2(3), 3(3) agus 5(3) a chomhlíonadh. Seolfaidh an Ailgéir cóip den fhógra chuig an gComhairle Comhlachais agus chuig an bhFochoiste um thionscal, trádáil agus infheistíocht.
            
            
               2.
                     Arna iarraidh sin i scríbhinn ag an Aontas Eorpach, cuirfidh an Ailgéir faisnéis bhreise ar fáil maidir leis na bearta a ghlacfar chun na hoibleagáidí a leagadh síos faoin gComhaontú a chomhlíonadh.
            
            
               Airteagal 7
            
            
               Mura mbeidh fógra tugtha ag an Ailgéir maidir le beart atá dírithe ar an gCinneadh seo a chur chun feidhme tráth nach déanaí ná 15 lá tar éis dhul in éag na tréimhse a shonraítear san fhoráil is infheidhme, nó má mheasann an tAontas Eorpach nach leor na bearta ar tugadh fógra ina leith, údarófar an tAontas Eorpach leis na lamháltais nó aon oibleagáid eile de chuid an Chomhaontaithe a chur ar fionraí de bhun Airteagal 104(2) den Chomhaontú, ós rud é go mbeidh an fhaisnéis ábhartha uile is gá faighte ag an gComhairle Comhlachais chun scrúdú críochnúil a dhéanamh ar an staid d’fhonn teacht ar réiteach a bheidh inghlactha ag na páirtithe.
            
            
               Airteagal 8
            
            
               Tiocfaidh an Cinneadh seo i bhfeidhm ar an lá a ghlacfar é.
            
            
               Arna dhéanamh in/sa ..., an .... 
            
            
               Thar ceann na Comhairle Comhlachais
            
            
               An tUachtarán
            
         
         
            
               ……